pythainlp/thaigov-v2-corpus-22032023 huggingface dataset:
วันพุธที่ 11 มกราคม 2566
กรมการขนส่งทางบก แนะนำผู้ซื้อรถตรวจสอบป้ายแดงต้องมีลายน้ำตราเครื่องหมายราชการกรมการขนส่งทางบก และต้องจดบันทึกข้อมูลการใช้รถลงในสมุดคู่มือประจำรถ
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ตามข่าวที่ปรากฏในสื่อสังคมออนไลน์ มีเซลล์จากบริษัทตัวแทนจำหน่ายรถแห่งหนึ่งได้ทำการขายรถยนต์ให้กับลูกค้า แต่กลับนำป้ายแดงปลอมมาติดให้ลูกค้า ทำให้ลูกค้ารายดังกล่าวถูกเจ้าหน้าที่ตำรวจจับกุมเมื่อนำรถไปใช้ จึงเป็นที่วิพากษ์วิจารณ์ไปในวงกว้าง ประกอบกับในปัจจุบันมีกลุ่มมิจฉาชีพได้นำป้ายแดงปลอมมาขายตามอินเทอร์เน็ตซึ่งเป็นป้ายทะเบียนที่ไม่ได้ออกให้โดยกรมการขนส่งทางบก (ขบ.) และไม่ใช่ป้ายแดงที่ถูกต้องอยู่ในความครอบครองของบริษัทผู้จำหน่ายรถยนต์ที่ได้รับอนุญาตให้ใช้เครื่องหมายป้ายแดง ทำให้ประชาชนตกเป็นเหยื่อจำนวนมาก ขบ. ในฐานะหน่วยงานที่เกี่ยวข้องขอชี้แจงว่า ป้ายแดง คือ ป้ายทะเบียนที่ ขบ. ออกให้บริษัทตัวแทนจำหน่ายรถที่ได้รับใบอนุญาต ใช้ติดรถเพื่อนำรถไปส่งให้ลูกค้าหรือนำรถไปซ่อมแซม และอนุโลมให้ใช้ได้ระหว่างดำเนินการจดทะเบียนรถ ไม่เกิน 30 วัน จึงขอเตือนประชาชนอย่าหลงเชื่อซื้อป้ายแดงในอินเทอร์เน็ต ทั้งนี้ ป้ายแดงถือเป็นเอกสารของทางราชการ ขบ. ขอเตือนผู้ที่ปลอมป้ายทะเบียนหรือผู้ที่นำป้ายแดงปลอมไปติดรถ มีความผิดตามประมวลกฎหมายอาญา ฐานปลอมเอกสารราชการหรือใช้เอกสารราชการปลอม มีโทษถึงขั้นจำคุกตั้งแต่ 6 เดือน - 5 ปี ปรับตั้งแต่ 10,000 - 100,000 บาท หรือทั้งจำทั้งปรับ
รองอธิบดีกรมการขนส่งทางบก และโฆษกกรมการขนส่งทางบก กล่าวเพิ่มเติมว่า สำหรับผู้ที่ซื้อรถยนต์กับตัวแทนจำหน่ายรถและต้องการตรวจสอบป้ายทะเบียนด้วยตัวเองว่าเป็นป้ายที่ถูกต้องหรือไม่ นั้น สามารถสังเกตได้จากตัวย่อนูน ขส ที่มุมด้านล่างขวา ที่ถูกต้องจะมีลายน้ำตราเครื่องหมายราชการ ขบ. (รูปมาตุลีเทพบุตรขับรถเทียมม้า) ปรากฏในแผ่นป้ายทะเบียนรถ ซึ่งเป็นลักษณะเฉพาะที่กำหนดไว้ ซึ่ง ขบ. ออกให้แก่บริษัทตัวแทนจำหน่ายรถสำหรับใช้ติดรถเพื่อนำรถไปส่งให้ลูกค้า หรือนำรถไปซ่อมแซมเท่านั้น โดยแต่ละบริษัทตัวแทนจำหน่ายรถจะมีหมวดและหมายเลขป้ายแดงหมุนเวียนต้องใช้คู่กับสมุดคู่มือประจำรถและใบอนุญาตให้ใช้รถด้วย โดยผู้ใช้รถป้ายแดงต้องจดบันทึกข้อมูลการใช้รถลงในสมุดคู่มือประจำรถข้อมูลดังกล่าว ได้แก่ ชื่อ - นามสกุลผู้ขับรถ ชื่อชนิดรถ เลขหมายตัวถัง เลขหมายเครื่องยนต์ ความประสงค์ในการขับรถยนต์ วันเดือนปีและระยะเวลาที่นำรถออกไปใช้
ทั้งนี้ ขบ. ขอแนะนำให้ผู้ซื้อรถตรวจสอบจำนวนวันการใช้รถขณะติดป้ายแดงต้องไม่เกิน 30 วัน นับจากวันรับรถ หากเจ้าของรถนำป้ายแดงไปใช้เกินกว่าระยะเวลาที่กำหนดโดยไม่ดำเนินการนำรถไปจดทะเบียนให้แล้วเสร็จ ถือว่ามีความผิดตามกฎหมายว่าด้วยรถยนต์ ฐานใช้รถโดยไม่จดทะเบียนหรือใช้ป้ายแดงผิดเงื่อนไขมีโทษปรับสูงสุดไม่เกิน 10,000 บาท ย้ำให้เจ้าของรถป้ายแดง ที่ยังไม่จดทะเบียน รีบจดทะเบียนรถให้ถูกต้องตามกฎหมาย เพื่อป้องกันปัญหากรณีถูกโจรกรรมซึ่งยากต่อการติดตามตรวจสอบ
วันพุธที่ 11 มกราคม 2566
11/01/2566
คณะผู้บริหารสถาบันพัฒนาข้าราชการฝ่ายตุลาการศาลยุติธรรม นำคณะผู้เข้าฝึกอบรมหลักสูตรการพัฒนานิติกรระดับกลาง รุ่นที่ ๑๒ เข้าศึกษาดูงาน ณ กระทรวงยุติธรรม
คณะผู้บริหารสถาบันพัฒนาข้าราชการฝ่ายตุลาการศาลยุติธรรม นำคณะผู้เข้าฝึกอบรมหลักสูตรการพัฒนานิติกรระดับกลาง รุ่นที่ ๑๒ เข้าศึกษาดูงาน ณ กระทรวงยุติธรรม
ในวันอังคารที่ ๑๐ มกราคม ๒๕๖๖ เวลา ๐๙.๐๐ น. นายวัลลภ นาคบัว รองปลัดกระทรวงยุติธรรม ให้การต้อนรับนางสาวฉันทนา เจริญศักดิ์ รองเลขาธิการสถาบันพัฒนาข้าราชการฝ่ายตุลาการศาลยุติธรรม นายศรัณย์รัฐ ศรัณยสุนทร ผู้พิพากษาศาลชั้นต้นประจำสำนักประธานศาลฎีกา นางจุฬาลัคน์ ปราโมช ณ อยุธยา ผู้อำนวยการวิทยาลัยข้าราชการศาลยุติธรรม พร้อมคณะผู้เข้าฝึกอบรมหลักสูตรการพัฒนานิติกรระดับกลาง รุ่นที่ ๑๒ เข้าศึกษาดูงานและรับฟังการบรรยาย โดยมีนางสาวจิฬาภรณ์ ตามชู กฤษณสุวรรณ ผู้อำนวยการสำนักงานช่วยเหลือทางการเงินแก่ผู้เสียหายและจำเลยในคดีอาญา กรมคุ้มครองสิทธิและเสรีภาพ ดร.ธปภัค บูรณะสิงห์ ผู้อำนวยการกองส่งเสริมการระงับข้อพิพาท กรมคุ้มครองสิทธิและเสรีภาพ และนายมนินธ์ สุทธิวัฒนานิติ ผู้อำนวยการสำนักงานกองทุนยุติธรรม สำนักงานปลัดกระทรวงยุติธรรม ร่วมเป็นวิทยากรบรรยาย ณ ห้องประชุม ๗-๐๑ อาคารกระทรวงยุติธรรม
โดยการศึกษาดูงานครั้งนี้คณะผู้เข้าฝึกอบรมหลักสูตรการพัฒนานิติกรระดับกลาง รุ่นที่ ๑๒ ได้รับฟังการบรรยาย หัวข้อ การไกล่เกลี่ยข้อพิพาทตามพระราชบัญญัติการไกล่เกลี่ยข้อพิพาท พ.ศ. ๒๕๖๒ การเยียวยาผู้เสียหายตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ และที่แก้ไขเพิ่มเติม การให้ความช่วยเหลือประชาชนในการดำเนินคดีของกองทุนยุติธรรม โดยภายหลังการบรรยายได้เปิดโอกาสให้ผู้เข้าฝึกอบรมสอบถามและแลกเปลี่ยนข้อมูลร่วมกัน
วันพุธที่ 11 มกราคม 2566
11/01/2566
รองนายกฯ พลเอก ประวิตรฯ หารือ เอกอัครราชทูตอิหร่านฯ ย้ำความสัมพันธ์ไทย-อิหร่าน พร้อมผลักดันให้เกิดความร่วมมือระหว่างกันอย่างเป็นรูปธรรม
รองนายกฯ พลเอก ประวิตรฯ หารือ เอกอัครราชทูตอิหร่านฯ ย้ำความสัมพันธ์ไทย-อิหร่าน พร้อมผลักดันให้เกิดความร่วมมือระหว่างกันอย่างเป็นรูปธรรม
วันนี้ (วันพุธที่ 11 มกราคม 2566) เวลา 14.30 น. ณ ห้องรับรองรองนายกรัฐมนตรี ชั้น 3 ตึกบัญชาการ 1 ทำเนียบรัฐบาล นายซัยยิด เรซา โนบัคตี (H.E. Mr. Seyed Reza Nobakhti) เอกอัครราชทูตสาธารณรัฐอิสลามอิหร่านประจำประเทศไทย เข้าเยี่ยมคารวะ พลเอก ประวิตร วงษ์สุวรรณ รองนายกรัฐมนตรี ในโอกาสเข้ารับตำแหน่ง โดยสรุปสาระสำคัญของการหารือ ดังนี้
รองนายกรัฐมนตรียินดีที่ได้พบหารือกับเอกอัครราชทูตอิหร่านฯ ในวันนี้ ชื่นชมความสัมพันธ์อันดีระหว่างกันที่ดำเนินมาอย่างราบรื่นและยาวนาน โดยรองนายกรัฐมนตรีพร้อมส่งเสริมให้มีการแลกเปลี่ยนการเยือนของผู้แทนระดับสูงระหว่างกันอย่างต่อเนื่อง ตลอดจนผลักดันให้เกิดความร่วมมือในสาขาที่จะพัฒนาความสัมพันธ์ระหว่างกัน ทั้งในด้านความมั่นคง พลังงาน เศรษฐกิจ การค้า สังคมและวัฒนธรรม และสาธารณสุข รวมถึงความร่วมมือในรูปแบบใหม่ ๆ พร้อมทั้งผลักดันให้เกิดความร่วมมือระหว่างกันอย่างเป็นรูปธรรม
เอกอัครราชทูตอิหร่านฯ ขอบคุณรองนายกรัฐมนตรีที่สละเวลาให้เข้าเยี่ยมคารวะในวันนี้ ยินดีที่ทั้งสองประเทศมีความสัมพันธ์ที่ดีต่อกันมาอย่างยาวนาน โดยในปีนี้ถือเป็นปีครบรอบ 444 ปีความสัมพันธ์ระหว่างไทยกับอิหร่าน ซึ่งสถานเอกอัครราชทูตอิหร่านได้จัดกิจกรรมเฉลิมฉลองวาระสำคัญดังกล่าวด้วย ทั้งนี้ เอกอัครราชทูตอิหร่านฯ เห็นว่า ไทยกับอิหร่านมีความร่วมมือกันได้อีกมาก โดยเฉพาะความร่วมมือทางด้านการแพทย์ สินค้าเกษตร การต่อต้านการก่อการร้าย และยุทโธปกรณ์ ซึ่งอิหร่านมีความเชี่ยวชาญและพร้อมมีความร่วมมือกับฝ่ายไทย
โอกาสนี้ ทั้งสองฝ่ายได้หารือเกี่ยวกับความร่วมมือที่สำคัญระหว่างกัน ดังนี้
ด้านเศรษฐกิจ ทั้งสองฝ่ายเห็นพ้องกันว่า ไทยและอิหร่านยังมีศักยภาพที่จะเพิ่มพูนการค้าการลงทุนระหว่างกัน รองนายกรัฐมนตรีสนับสนุนให้มีการหารือร่วมกันเพื่อหาแนวทางการลดอุปสรรคและส่งเสริมความร่วมมือ โดยเฉพาะการผลักดันการซื้อขายหรือแลกเปลี่ยนข้าวของไทยกับปุ๋ยของอิหร่านให้เป็นผลสำเร็จ เพื่อเป็นจุดเริ่มต้นและแนวทางในการค้าขายแลกเปลี่ยนสินค้าอื่น ๆ ต่อไป ด้านเอกอัครราชทูตอิหร่านฯ พร้อมสนับสนุนให้มีการซื้อข้าวจากฝ่ายไทยมากขึ้น อิหร่านซื้อข้าวหอมมะลิจากไทยทุกปี และคาดว่าปีนี้จะมีการซื้อข้าวจากไทยมากขึ้น
ด้านการท่องเที่ยว รองนายกรัฐมนตรียินดีที่นักท่องเที่ยวอิหร่านกลับมาท่องเที่ยวที่ประเทศไทยมากขึ้น ภายหลังสถานการณ์โควิด-19 พร้อมสนับสนุนให้ทั้งสองฝ่ายร่วมมือกัน เพื่อผลักดันให้เกิดการแลกเปลี่ยนการเดินทางระหว่างกัน ซึ่งเอกอัครราชทูตอิหร่านฯ พร้อมสนับสนุนให้ชาวอิหร่านกลับมาท่องเที่ยวที่ประเทศไทย ประเทศไทยมีเอกลักษณ์ที่โดดเด่นหลายอย่าง เป็นประเทศที่น่ามาท่องเที่ยว และชาวไทยมีมิตรไมตรี สนุกสนาน ซึ่งตอนนี้ได้มีการเพิ่มเที่ยวบินระหว่างกันมากขึ้นแล้วด้วย
สำหรับความร่วมมือในกรอบพหุภาคี รองนายกรัฐมนตรีขอบคุณอิหร่านที่สนับสนุนไทยในเวทีพหุภาคีด้วยดีเสมอมา พร้อมขอให้อิหร่านสนับสนุนไทยในการเป็นเจ้าภาพงานภูเก็ตเอ็กซ์โป 2028 ด้วย
วันพุธที่ 11 มกราคม 2566
กรมเจ้าท่า จัด “พิธีปิดหลักสูตรการฝึกอบรมเจ้าพนักงานตรวจท่าบรรจุใหม่ พร้อมประดับเครื่องหมายธงเจ้าพนักงานตรวจท่า”
...
กรมเจ้าท่า จัด “พิธีปิดหลักสูตรการฝึกอบรมเจ้าพนักงานตรวจท่าบรรจุใหม่ พร้อมประดับเครื่องหมายธงเจ้าพนักงานตรวจท่า”
เมื่อวันที่ 10 มกราคม 2566 นายภูริพัฒน์ธีระกุลพิศุทธิ์ รองอธิบดีกรมเจ้าท่า (ด้านปลอดภัย) กระทรวงคมนาคม เป็นประธานในพิธีปิดหลักสูตรการฝึกอบรมเจ้าพนักงานตรวจท่าบรรจุใหม่ และประดับเครื่องหมาย ธงเจ้าพนักงานตรวจท่า พร้อมให้โอวาทในการปฏิบัติราชการแก่เจ้าพนักงานตรวจท่าบรรจุใหม่ จำนวน 13 นาย ณ บริเวณลานรวมพลกัปตันจอห์น บุช กรมเจ้าท่า โดยมี นายจรินทร์ บุตรวงษ์ หัวหน้างานตรวจท่า 1 รักษาการหัวหน้ากลุ่มตรวจท่า ให้การต้อนรับพร้อมกล่าวรายงานพิธีปิดฯ ในการนี้ ผู้อำนวยการสำนักความปลอดภัยและสิ่งแวดล้อมทางน้ำ ผู้อำนวยการกอง/สำนักต่าง ๆ และเจ้าหน้าที่กรมเจ้าท่า เข้าร่วมพิธีปิดหลักสูตรดังกล่าว
สำหรับหลักสูตรการฝึกอบรมเจ้าพนักงานตรวจท่าบรรจุใหม่ เป็นหลักสูตรที่กลุ่มตรวจท่า สำนักความปลอดภัยและสิ่งแวดล้อมทางน้ำได้จัดขึ้น โดยมีวัตถุประสงค์เพื่อสร้างเสริมให้เจ้าพนักงานตรวจท่าบรรจุใหม่ มีความรู้ ความเข้าใจ ความสามารถ มีทักษะ และมีคุณธรรม จริยธรรม ในการทำงานที่พึงประสงค์ ตลอดจนมีทัศนคติที่ดีในการทำงานอันจะเป็นผลให้การปฏิบัติงานมีประสิทธิภาพและเกิดประสิทธิผลตามเป้าหมายของกรมเจ้าท่า ดังนี้
1. เพื่อถ่ายทอดองค์ความรู้ให้กับเจ้าพนักงานตรวจท่าทั้งองค์ความรู้พื้นฐานไปจนถึงองค์ความรู้ใหม่ ๆ อันจะเป็นประโยชน์ต่อการพัฒนาศักยภาพบุคคล
2. ปรับระบบการทำงานของเจ้าพนักงานตรวจท่าให้มีทิศทางเดียวกัน
3. สร้างเสริมทักษะที่จะใช้ปฏิบัติงานในหน้าที่เจ้าพนักงานตรวจท่าได้อย่างมีประสิทธิภาพ
4. เพิ่มขีดความสามารถของเจ้าพนักงานตรวจท่าให้สามารถปฏิบัติงานตอบสนองต่อภารกิจของกรมเจ้าท่าได้อย่างมีประสิทธิภาพ
ทั้งนี้ ผลการดำเนินหลักสูตรตลอดระยะเวลากว่า 3 เดือน ที่ผ่านมา กลุ่มตรวจท่าผู้ดำเนินการจัดการฝึกอบรมและอำนวยการฝึก ได้ประเมินการดำเนินการในหลักสูตรดังกล่าว เป็นไปตามวัตถุประสงค์และเป้าหมายที่วางไว้
วันพุธที่ 11 มกราคม 2566
11/01/2566
​โฆษกรัฐบาลเผย นายกฯ เชื่อมั่นการทำงานของรัฐบาล ดำเนินนโยบายมาถูกทาง พาเศรษฐกิจไทยโตต่อเนื่องท่ามกลางการชะลอตัวของเศรษฐกิจโลก คาดปี 2566 GDP ของไทยขยายตัว 3.8%
และมีมูลค่า GDP เกือบ 20 ล้านล้านบาทในปี 2568
วันนี้ (11 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มั่นใจเศรษฐกิจไทยมีแนวโน้มฟื้นตัวขึ้นอย่างแข็งแกร่ง และมีอัตราการขยายตัวอย่างต่อเนื่องในอีก 4 ปีข้างหน้า ท่ามกลางการชะลอตัวลงของเศรษฐกิจโลก อย่างไรก็ตาม ถือเป็นผลจากการดำเนินนโยบายที่เหมาะสมและทันต่อสถานการณ์ของรัฐบาล ที่ส่งผลให้เศรษฐกิจไทยมีสัญญาณบวกได้อย่างต่อเนื่อง พร้อมกันนี้ นายกรัฐมนตรีได้กำชับให้ทุกหน่วยงานเร่งเดินหน้าขับเคลื่อนเศรษฐกิจของประเทศในภาพรวมให้เติบโตในระยะต่อไปได้อย่างมั่นคง พร้อมรับต่อสถานการณ์ความท้าทายในระดับโลก
โฆษกประจำสำนักนายกรัฐมนตรี กล่าวเพิ่มเติมว่า กระทรวงการคลังคาดการณ์เศรษฐกิจไทยปี 2566 จะขยายตัวได้ถึงร้อยละ 3.8 แม้ต้องเผชิญกับสภาวะเศรษฐกิจโลกถดถอย โดยมีปัจจัยสำคัญจากการลงทุนของภาครัฐและภาคเอกชน รวมถึงภาคการท่องเที่ยวและการบริโภคในประเทศยังคงเป็นแรงหนุนหลักต่อเนื่องจากปี 2565 โดยในปี 2566 คาดการณ์ว่าจะมีนักท่องเที่ยวต่างชาติเดินทางมายังประเทศไทยกว่า 21 ล้านคน ซึ่งยังไม่รวมนักท่องเที่ยวจากจีน นอกจากนี้ กระทรวงการคลังประเมินอัตราการขยายตัวของเศรษฐกิจไทยในระยะ 4 ปีข้างหน้า (2567 – 2570) มูลค่า GDP จะขยายตัวเพิ่มขึ้นต่อเนื่อง โดยในปี 2567 ขยายตัวร้อยละ 3.8 มูลค่ากว่า 19.77 ล้านล้านบาท ปี 2568 ขยายตัวร้อยละ 3.4 มูลค่ากว่า 20.78 ล้านล้านบาท ซึ่งถือเป็นปีแรกที่ไทยมีมูลค่า GDP เกิน 20 ล้านล้านบาท ปี 2569 ขยายตัวร้อยละ 3.4 มูลค่ากว่า 21.86 ล้านล้านบาท และปี 2570 ขยายตัวร้อยละ 3.3 มูลค่ากว่า 23 ล้านล้านบาท
“นายกรัฐมนตรีขอบคุณทุกภาคส่วนที่ร่วมแรงร่วมใจ และดำเนินการตามนโยบายของรัฐบาลอย่างแข็งขัน มีส่วนร่วมในการฟื้นฟูเศรษฐกิจของประเทศ ซึ่งนายกรัฐมนตรีเชื่อมั่นว่ามูลค่าเศรษฐกิจจะขยายตัวต่อเนื่อง ซึ่งถือว่าแนวทางการทำงานของรัฐบาลนั้นได้ดำเนินมาอย่างถูกต้อง พร้อมสั่งการให้ทุกหน่วยงานเร่งทำงานขับเคลื่อนเศรษฐกิจในระยะต่อไป โดยเฉพาะภาคการท่องเที่ยวซึ่งเป็นภาคส่วนสำคัญที่สร้างมูลค่ามหาศาลแก่เศรษฐกิจไทย” นายอนุชาฯ กล่าว
วันพุธที่ 11 มกราคม 2566
กระทรวงเกษตรฯ จัดประชุมคณะกรรมการคุ้มครองพันธุ์พืช ครั้งที่ 1/2566
กระทรวงเกษตรฯ จัดประชุมคณะกรรมการคุ้มครองพันธุ์พืช ครั้งที่ 1/2566
นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมคณะกรรมการคุ้มครองพันธุ์พืช ครั้งที่ 1/2566 ณ ห้องประชุมกระทรวงเกษตรและสหกรณ์ และผ่านสื่ออินเล็กทรอนิกส์ ZOOM MEETING โดยมีประเด็นสำคัญในที่ประชุม คือ
1) คำสั่งแต่งตั้งคณะอนุกรรมการเตรียมการและยกร่างกฎหมายลำดับรองภายใต้พระราชบัญญัติคุ้มครองพันธุ์พืช พ.ศ.2542
2) คำสั่งแต่งตั้งคณะอนุกรรมการกองทุนคุ้มครองพันธุ์พืช
3) ประกาศคณะกรรมการคุ้มครองพันธุ์พืช เรื่องแนวทางหลักเกณฑ์ เงื่อนไข และลำดับความสำคัญของการใช้จ่ายเงินกองทุนคุ้มครองพันธุ์พืช พ.ศ. ...
4) ระเบียบคณะกรรมการคุ้มครองพันธุ์พืช ว่าด้วยการแบ่งผลประโยชน์ระหว่างผู้ซึ่งอนุรักษ์หรือพัฒนาพันธุ์พืชพื้นเมืองเฉพาะถิ่น พ.ศ. ...
5) การเพิกถอนหนังสือสำคัญแสดงการจดทะเบียนพันธุ์พืชใหม่ จำนวน 27 ฉบับ
ทั้งนี้ ฝ่ายเลขานุการได้รายงานความก้าวหน้าผลการประชุมชี้แจงทำความเข้าใจและรับฟังความคิดเห็นต่อการเตรียมความพร้อม กรณีเข้าเป็นภาคีอนุสัญญา UPOV ในการเจรจาเข้าร่วมความตกลง CPTPP ที่กรมวิชาการเกษตรดำเนินการ เมื่อวันที่ 22 ธันวาคม 2565 ซึ่งที่ประชุมมีมติให้ฝ่ายเลขานุการนำผลการประชุมดังกล่าวมารายงานให้คณะกรรมการทราบความคืบหน้าในการประชุมครั้งต่อไป
วันศุกร์ที่ 27 มกราคม 2566
27/01/2566
รัฐมนตรีว่าการกระทรวงยุติธรรม จับเข่าคุย "อัจฉริยะ" หลังเปิดโปงดีเอสไอทุจริตอื้อ ชี้ เห็นความตั้งใจแก้ปัญหา เปิดทางให้ร่วมตรวจสอบข้อเท็จจริง ยัน ไม่ได้นิ่งนอนใจ
รัฐมนตรีว่าการกระทรวงยุติธรรม จับเข่าคุย "อัจฉริยะ" หลังเปิดโปงดีเอสไอทุจริตอื้อ ชี้ เห็นความตั้งใจแก้ปัญหา เปิดทางให้ร่วมตรวจสอบข้อเท็จจริง ยัน ไม่ได้นิ่งนอนใจ สั่งตั้งกรรมการสอบ ย้ำ ใครผิดเอาเรื่องถึงที่สุด ลั่น ไม่เอาชื่อเสียงมาทิ้งกับเรื่องพวกนี้
วันที่ 27 มกราคม 2566 นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ตนได้มีโอกาสพูดคุยกับ นายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ถึงกรณีการร้องเรียนว่า มีเจ้าหน้าที่ดีเอสไอ และกระทรวงยุติธรรม เข้าไปยุ่งเกี่ยวกับการรับเงินผู้ทำผิดกฎหมายคดียาเสพติด และพนันออนไลน์ ซึ่งการพูดคุยเป็นไปอย่างเรียบง่าย ตนได้รับฟังการทำงานของนายอัจฉริยะ ทำให้เข้าใจและเห็นถึงความมุ่งมั่นในการแก้ปัญหาต่างๆ โดยตนได้ยืนยันไปว่า ยินดีที่จะรับฟังข้อมูลต่างๆ ไม่ว่าเรื่องยาเสพติด หรือ ปัญหาที่เกิดขึ้นของดีเอสไอ พร้อมยินดีที่จะให้นายอัจฉริยะ เข้ามาร่วมตรวจสอบ แต่หากนายอัจฉริยะ ไม่สะดวกหรือไม่สบายใจ ก็สามารถส่งตัวแทนมาร่วมตรวจสอบข้อเท็จจริงแทนได้ ซึ่งตนเชื่อว่า จะเป็นแนวทางที่ดีที่สุด และปัญหาต่างๆ จะได้รับการสะสางและคลี่คลายไปได้
นายสมศักดิ์ ยังกล่าวอีกว่า เรื่องการตรวจสอบข้อร้องเรียน ก็ได้ยืนยันกับนายอัจฉริยะ ไปว่า ตนในฐานะ รมว.ยุติธรรม ไม่ได้นิ่งนอนใจ โดยได้มีการตั้งคณะกรรมการตรวจสอบ ที่มีนายวัลลภ นาคบัว รองปลัดกระทรวงยุติธรรม เป็นประธาน เพื่อให้เกิดข้อเท็จจริงอย่างรอบด้าน ซึ่งตนขอยืนยันว่า การทำงานตลอด 3-4 ปีที่ผ่านมา ตั้งใจทำงานในการแก้ปัญหายาเสพติดและสิ่งผิดกฎหมายมาโดยตลอด ซึ่งเหนื่อยมาก ดังนั้น การได้นายอัจฉริยะ มาช่วยเปิดเผยข้อเท็จจริงต่างๆก็ถือว่า เป็นเรื่องที่ดี
"คนอย่างผมไม่มีทางยอมให้ใครไปทำลักษณะนั้น เพราะต้องการกวาดล้างสิ่งที่ผิดกฎหมายต่างๆ และผมไม่เห็นด้วยกับคนที่วิ่งเคลียร์คดี ทำสิ่งไม่ถูกต้อง ที่ผ่านมาหากพบคนที่น่าสงสัยหรือถูกร้องเรียน ก็ให้ตั้งกรรมการสอบข้อเท็จจริงตลอด ใครผิดว่าไปตามผิด ผมไม่เอาชื่อเสียงมาทิ้งกับเรื่องพวกนี้อย่างแน่นอน ซึ่งการให้นายอัจฉริยะเข้ามาร่วมสืบสวนสอบสวนถือว่าแฟร์ที่สุดแล้ว จากนี้ขอให้การทำงานร่วมกันมีแต่ทิศทางที่ดี คนที่ทำผิด ฉวยโอกาสหาผลประโยชน์ ผมจะเอาผิดให้ถึงที่สุด เพราะถือเป็นการทำลายชื่อเสียงและความตั้งใจของผมในการทำงานเพื่อสังคมและประชาชน" นายสมศักดิ์ กล่าว
วันศุกร์ที่ 27 มกราคม 2566
27/01/2566
โฆษกรัฐบาลเผย นายกฯ ปลื้ม ผลการดำเนินโครงการยกระดับ SMEs ผลไม้แปรรูป ช่วงเวลา 11 เดือน มกราคม-พฤศจิกายน ของปี 2565 มูลค่าส่งออกกว่า 6.3 หมื่นล้านบาท
โฆษกรัฐบาลเผย นายกฯ ปลื้ม ผลการดำเนินโครงการยกระดับ SMEs ผลไม้แปรรูป ช่วงเวลา 11 เดือน มกราคม-พฤศจิกายน ของปี 2565 มูลค่าส่งออกกว่า 6.3 หมื่นล้านบาท
วันนี้ (วันที่ 27 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลการดำเนินงานจากกรมส่งเสริมอุตสาหกรรม โครงการยกระดับสินค้าเกษตร สู่อุตสาหกรรมเกษตรแปรรูปครบวงจร เพื่อผลักดันผลไม้แปรรูปไทยสู่ตลาดทั้งในประเทศ และต่างประเทศ เพิ่มขีดความสามารถในการแข่งขันให้กับเกษตรกร
โฆษกประจำสำนักนายกรัฐมนตรีกล่าวเพิ่มเติมว่า โครงการนี้เป็นไปตามนโยบายของนายกรัฐมนตรีที่ต้องการสนับสนุน เกษตรกร ผู้ประกอบการ วิสาหกิจขนาดกลางและขนาดย่อม (SMEs) กระจายความเจริญอย่างเท่าเทียมในสังคม โดยโครงการนี้ได้ดำเนินงานมาตั้งแต่เดือน ตุลาคม 2565 ถึง มกราคม 2566 มีการพัฒนาผลไม้ 3 ชนิด ได้แก่ มะม่วง ฝรั่ง และอะโวคาโด เพิ่มศักยภาพการแข่งขันของผู้ประกอบการเป้าหมาย ด้วยการใช้นวัตกรรมสร้างมูลค่าเพิ่มให้กับสินค้า พัฒนาผลิตภัณฑ์วัตถุดิบแปรรูป ให้มีอายุเก็บรักษานานขึ้น และสามารถนำไปใช้เป็นส่วนผสมในอุตสาหกรรมแปรรูปอาหาร ธุรกิจบริการอาหารและเครื่องดื่มได้ เช่น ทำเป็นผง การทำเป็นเนื้อผลไม้เข้มข้น และการแช่แข็ง เช่น มะม่วงพิวเร อะโวคาโดแช่แข็ง และฝรั่งผงอบแห้ง นอกจากนี้ ยังสามารถนำผลิตภัณฑ์มาประยุกต์เป็นเมนูอาหารและเครื่องดื่ม เช่น น้ำสลัดอะโวคาโดสูตรคีโต แยมมะม่วงสูตรหวานน้อย โยเกิร์ตมะม่วงสูตรคีโต และ แยมฝรั่งอเนกประสงค์
โครงการฯ จะช่วยเพิ่มขีดความสามารถในการแข่งขันให้กลุ่มเกษตรกร SMEs วิสาหกิจชุมชน OTOP ที่เกี่ยวข้องกับผลไม้ และส่งเสริมการใช้ทรัพยากรอย่างคุ้มค่า ลดความสูญเสียอาหาร (Food loss & Food waste) พัฒนาผลิตภัณฑ์ให้มีมาตรฐานสากล โดยมีเกษตรกรและผู้ประกอบการ SMEs จำนวนมากได้รับประโยชน์ ทั้งได้รับองค์ความรู้และทักษะการพัฒนาผลิตภัณฑ์โดยเทคโนโลยีและนวัตกรรมแปรรูป จนถึงการจับคู่ธุรกิจกับธุรกิจบริการอาหารที่เกี่ยวข้อง ซึ่งตลาดส่งออกผลไม้แปรรูปมีแนวโน้มเติบโตสูงขึ้นในอนาคต โดยในช่วง เดือนมกราคม-พฤศจิกายน ของปี 2565 ผลิตภัณฑ์ผลไม้กระป๋องและแปรรูป มีมูลค่าส่งออกกว่า 63,202 ล้านบาท ขยายตัวเพิ่มขึ้นร้อยละ 20 เมื่อเทียบกับช่วงเดียวกันของปีก่อน
“นายกรัฐมนตรียินดีที่โครงการนี้ประสบผลสำเร็จอย่างเป็นรูปธรรม สามารถช่วยเหลือเกษตรกร ผู้ประกอบการ SMEs ให้เพิ่มมูลค่า และพัฒนาสินค้าของตัวเอง จนสามารถแข่งขันทั้งในตลาดในประเทศ และต่างประเทศ ทั้งนี้ นายกรัฐมนตรีได้แนะนำให้หน่วยงานที่เกี่ยวข้องศึกษาแนวทาง ความต้องการของผู้บริโภคตามกระเเสของธุรกิจในยุคปัจจุบัน และแนวโน้มในอนาคต ตลอดจนสำรวจความต้องการ ศักยภาพของแต่ละพื้นที่ เพื่อเพิ่มมูลค่าสินค้า และให้เกิดปรับตัวเท่าทันความต้องการของผู้บริโภค” นายอนุชาฯ กล่าว
วันศุกร์ที่ 27 มกราคม 2566
รองปลัด กษ. ลงพื้นที่ติดตามการส่งเสริมการเพาะเลี้ยงปูทะเล
รองปลัด กษ. ลงพื้นที่ติดตามการส่งเสริมการเพาะเลี้ยงปูทะเล และติดตามเกษตรกรตัวอย่างที่บริหารจัดการปลูกพืชหลายชนิด สร้างรายได้ตลอดทั้งปี
นายอภัย สุทธิสังข์ รองปลัดกระทรวงเกษตรและสหกรณ์ พร้อมด้วยหัวหน้าส่วนราชการในสังกัดกระทรวงเกษตรและสหกณ์ จังหวัดปัตตานี นราธิวาส และสงขลา ลงพื้นที่ติดตามการส่งเสริมการเพาะเลี้ยงปูทะเล ณ กลุ่มวิสาหกิจชุมชน ผู้เลี้ยงปูดำบ้านโต๊ะโสม อำเภอยะหริ่ง จังหวัดปัตตานี ดำเนินการส่งเสริมเกษตรกร ให้เป็นทั้งผู้ขายและผู้ส่งจากต้นน้ำถึงปลายน้ำ ซึ่งธุรกิจที่มาแรงในขณะนี้คือปูไข่ดองน้ำปลา ด้านการตลาดปูในขณะนี้ ทั้งปูในประเทศและนอกประเทศยังสดใส ราคามีการขึ้นลงตามฤดูกาล เช่น หน้าเดือนถือศีลกินเจ ราคาปูจะต่ำสุด ช่วงตรุษจีน ราคาปูจะสูงสุด เป็นต้น
ทั้งนี้ รองปลัดกระทรวงเกษตรและสหกรณ์ได้ให้ข้อเสนอแนะในเรื่องผลกระทบด้านภัยพิบัติที่เกิดขึ้นในพื้นที่ ควรส่งเสริมให้เกษตรปรับการเลี้ยง โดยเน้นการเลี้ยงแบบ “ปูคอนโด” นอกจากนี้ ยังได้พิจารณาแนวทางการตั้งกองทุนปูทะเล เพื่อเป็นแหล่งทุนในการช่วยเหลือ สนับสนุนความต้องการของเกษตรกรด้านต่าง ๆ และพิจารณาแนวทางของ ศอ.บต. ในการส่งเสริมให้จังหวัดปัตตานีเป็นแหล่งปูทะเลโลก
จากนั้นได้ลงพื้นที่ติดตามเกษตรกรตัวอย่าง นางสำลี บุญมา ณ หมู่ 3 ตำบล บางโกระ อำเภอโคกโพธิ์ จังหวัดปัตตานี ภายใต้หลักคิด “ในพื้นที่หนึ่งสามารถบริหารจัดการปลูกพืชได้หลายชนิด ได้รับผลผลิตต่อเนื่อง สามารถเก็บผลผลิตรับประทานและจำหน่ายสร้างรายได้ตลอดทั้งปี” ดำเนินการจัดตั้งกลุ่มรวบรวมผลผลิตเมล็ดกาแฟสดในชุมชน ปลูกกาแฟสายพันธุ์โรบัสต้า พันธุ์อราบิก้าแซมในสวน
วันศุกร์ที่ 27 มกราคม 2566
27/01/2566
​รัฐบาลขอบคุณทุกหน่วยงาน ที่ร่วมมือติดตาม นำมรดกอันล้ำค่าของชาติกลับคืนสู่ประเทศไทยได้อย่างต่อเนื่อง
​รัฐบาลขอบคุณทุกหน่วยงาน ที่ร่วมมือติดตาม นำมรดกอันล้ำค่าของชาติกลับคืนสู่ประเทศไทยได้อย่างต่อเนื่อง
วันที่ 27 มกราคม 2566 นางสาวรัชดา ธนาดิเรก รองโฆษก ประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และรัฐบาลขอบคุณหน่วยงานที่เกี่ยวข้องทั้งในประเทศไทย และต่างประเทศที่ร่วมมือติดตามจนสามารถนำมรดกอันล้ำค่าของชาติกลับคืนสู่ประเทศไทยได้อย่างต่อเนื่อง ล่าสุดเมื่อวันที่ 25 มกราคม 2566 ที่ผ่านมา กระทรวงการต่างประเทศ ได้ส่งมอบพระพุทธรูปไม้แกะสลัก จำนวน 9 องค์ ที่ได้รับคืนจากชาวออสเตรเลียกลับสู่ประเทศไทยให้ผู้แทนกรมศิลปากร ซึ่งพระพุทธรูปจำนวน 9 องค์นี้ เป็นพระพุทธรูปไม้แกะสลักขนาดเล็ก ซึ่งมีขนาดประมาณ 10 - 15 เซนติเมตร
นางสาวรัชดา กล่าวว่า สืบเนื่องจาก นาย Murray Upton ชาวออสเตรเลีย ได้แจ้งผ่านสถานเอกอัครราชทูต ณ กรุงแคนเบอร์ราว่า ได้รับพระพุทธรูปไม้ดังกล่าวตกทอดมาจากบิดาซึ่งได้มาในครอบครองตั้งแต่ปี 2454 และตระหนักถึงคุณค่าของพระพุทธรูป จึงประสงค์จะส่งมอบคืนให้ประเทศไทยผ่านสถานเอกอัครราชทูตฯ
สำหรับการส่งมอบพระพุทธรูปนี้เป็นส่วนหนึ่งของภารกิจร่วมกันระหว่างกระทรวงการต่างประเทศและกรมศิลปากรในการติดตามโบราณวัตถุของไทยในต่างประเทศกลับคืนสู่ประเทศไทย ทั้งนี้ ภายหลังพิธีส่งมอบ กรมศิลปากรจะนำพระพุทธรูปไปตรวจสภาพและเข้าสู่กระบวนการตรวจพิสูจน์ และนำไปเก็บรักษาไว้ในสถานที่เหมาะสมต่อไป
วันพฤหัสบดีที่ 26 มกราคม 2566
รองปลัดกระทรวงเกษตรและสหกรณ์เข้าร่วมการประชุมคณะกรรมการจัดทำงบประมาณรายจ่ายบูรณาการประจำปีงบประมาณ พ.ศ. 2567 คณะที่ 1.2 แผนงานบูรณาการบริหารจัดการทรัพยากรน้ำ ครั้งที่ 1/2566
รองปลัดกระทรวงเกษตรและสหกรณ์เข้าร่วมการประชุมคณะกรรมการจัดทำงบประมาณรายจ่ายบูรณาการประจำปีงบประมาณ พ.ศ. 2567 คณะที่ 1.2 แผนงานบูรณาการบริหารจัดการทรัพยากรน้ำ ครั้งที่ 1/2566
นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ ให้เป็นผู้แทนรัฐมนตรีว่าการกระทรวงเกษตรและสหกรณ์ (ดร.เฉลิมชัย ศรีอ่อน) เข้าร่วมการประชุมคณะกรรมการจัดทำงบประมาณรายจ่ายบูรณาการประจำปีงบประมาณ พ.ศ. 2567 คณะที่ 1.2 แผนงานบูรณาการบริหารจัดการทรัพยากรน้ำ ครั้งที่ 1/2566 โดยมี พลเอก ประวิตร วงษ์สุวรรณ รองนายกรัฐมนตรี เป็นประธาน และมี นายณฤทธิ์ บุญชัย ผู้อำนวยการสำนักแผนงานและโครงการพิเศษ สำนักงานปลัดกระทรวงเกษตรและสหกรณ์ เข้าร่วม ณ ห้องประชุมวิจิตรวาทการ สำนักงานสภาความมั่นคงแห่งชาติ ทำเนียบรัฐบาล
ทั้งนี้ การประชุมดังกล่าวมีวัตถุประสงค์เพื่อรับทราบประเด็นต่าง ๆ ดังนี้
1) คำสั่งสำนักนายกรัฐมนตรี ที่ 315/2565 ลงวันที่ 9 ธันวาคม 2565 เรื่อง แต่งตั้งคณะกรรมการพิจารณาการจัดทำงบประมาณรายจ่ายบูรณาการ ประจำปีงบประมาณ พ.ศ. 2567 คณะที่ 1.2
2) ผลการดำเนินงานแผนงานบูรณาการบริหารจัดการทรัพยากรน้ำ ประจำปีงบประมาณ พ.ศ. 2566
3) แผนปฏิบัติการด้านทรัพยากรน้ำ ประจำปีงบประมาณ พ.ศ. 2567 ที่ผ่านความเห็นชอบของคณะกรรมการทรัพยากรน้ำแห่งชาติ
นอกจากนี้ ยังได้พิจารณาหลักเกณฑ์การจัดลำดับความสำคัญแผนงานบูรณาการบริหารจัดการทรัพยากรน้ำ ประจำปีงบประมาณ พ.ศ. 2567 และแผนงานบูรณาการบริหารจัดการทรัพยากรน้ำ ประจำปีงบประมาณ พ.ศ. 2567 ด้วย
วันศุกร์ที่ 27 มกราคม 2566
ก.เกษตรฯ ส่งเสริมภาคเอกชน มุ่งพัฒนาสู่นวัตกรรมเกษตรยุค 4.0
ก.เกษตรฯ ส่งเสริมภาคเอกชน มุ่งพัฒนาสู่นวัตกรรมเกษตรยุค 4.0 หวังให้เกษตรกรรุ่นใหม่ Smart Farmer สามารถนำไปต่อยอดขยายผลต่อไปได้
นายสุรเดช สมิเปรม รองปลัดกระทรวงเกษตรและสหกรณ์ ได้รับมอบหมายจาก นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธานในพิธีเปิดโรงงานผลิตเครื่องดื่ม และให้บริการ High Pressure Processing (HPP) เทคโนโลยียืดอายุการเก็บรักษาผลิตภัณฑ์อาหารและเครื่องดื่มต่าง ๆ โดยไม่ใช้ความร้อน ของบริษัท ซีวิค อโกรเทค จำกัด ณ บริษัท ซีวิค อโกรเทค จำกัด อำเภอกระทุ่มแบน จังหวัดสมุทรสาคร โดยมี นายชาคริต คนธรรพ์สกุล กรรมการผู้จัดการ บริษัท ซีวิค อโกรเทค จำกัด กล่าวต้อนรับและกล่าวรายงาน นายพงศ์เทพ เทพกาญจนา อดีตรองนายกรัฐมนตรี และนายอภิรักษ์ โกษะโยธิน ประธานกรรมการบริหาร บริษัท วี ฟูดส์ (ประเทศไทย) จำกัด อดีตผู้ว่าราชการกรุงเทพมหานคร ร่วมแสดงความยินดี
ทั้งนี้ บริษัท ซีวิค อโกรเทค จำกัด (เดิมชื่อ บริษัท ซีวิค มีเดีย จำกัด) เป็นบริษัทที่ก่อตั้งและดำเนินธุรกิจมานานกว่า 30 ปี ในกลุ่มอุตสาหกรรมอิเล็กทรอนิกส์ ปัจจุบันได้มีการปรับเปลี่ยนธุรกิจใหม่ มาดำเนินธุรกิจด้านนวัตกรรมเกษตร โดยได้มีการสร้างโรงงานปลูกพืช ซึ่งเป็นการปลูกพืชในระบบปิด มีสภาวะควบคุม และใช้แสงอาทิตย์ LEDs แทนแสงอาทิตย์ เพื่อให้ได้ผลผลิตเกษตรที่มีคุณภาพสูง ซึ่งเป็นการประยุกต์เทคโนโลยีหลากหลายสาขาเข้าด้วยกันเพื่อให้เป็นนวัตกรรมเกษตรยุค 4.0 ซึ่งนวัตกรรมดังกล่าวพัฒนาด้วยคนไทย บริษัทฯ มีความเชื่อมั่นอย่างยิ่งว่าโรงงานพืชแห่งนี้ จะเป็นส่วนหนึ่งของเทคโนโลยีที่เกษตรกรรุ่นใหม่ Smart Farmer สามารถนำไปต่อยอดขยายผลต่อไปได้
วันศุกร์ที่ 27 มกราคม 2566
รัฐมนตรีว่าการกระทรวงคมนาคม สั่งการกรมเจ้าท่า เคลียร์เก็บผักตบชวาและวัชพืช เพิ่มแหล่งน้ำอุปโภคบริโภค บริเวณแหล่งน้ำบุ่งหาดกองสิน จังหวัดชัยนาท
...
ตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการขุดลอก พัฒนาและบำรุงรักษา ร่องน้ำทางเรือเดิน เพื่อความสะดวกและปลอดภัย เพิ่มประสิทธิภาพในการเดินเรือ การระบายน้ำ การอุปโภคบริโภค และเพิ่มพื้นที่ รับน้ำเพื่อใช้ ในภาคการเกษตร
นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่า เมื่อวันที่ 12 มกราคม 2566 กรมเจ้าท่า ได้สนับสนุนเครื่องมือ เครื่องจักร ในการแก้ปัญหากำจัดผักชวาและวัชพืช บริเวณแหล่งน้ำบุ่งหาดกองสิน ตำบลเขาท่าพระ อำเภอเมืองชัยนาท จังหวัดชัยนาท โดยแหล่งน้ำดังกล่าวประชาชนใช้ประโยชน์ประมาณ 1,500 ครัวเรือน มีวัชพืชกีดขวางทางเรือเดินประมาณ 24,000 ตัน ทำให้แหล่งน้ำ มีสภาพ เสื่อมโทรม ประชาชนไม่สามารถใช้น้ำจากแหล่งน้ำบุ่งหาดกองสิน เพื่อการอุปโภคบริโภคได้ โดยกรมเจ้าท่าและหน่วยงานที่เกี่ยวข้องในพื้นที่ ได้ร่วมกันพิจารณาหาแนวทางการแก้ไขปัญหาแหล่งน้ำบุ่งหาดกองสิน อย่างเร่งเด่วน เนื่องจากเป็นปัญหาความเดือดร้อนเร่งด่วนของประชาชน
รักษาการอธิบดีกรมเจ้าท่า กล่าวเพิ่มเติมว่าจากปัญหาดังกล่าว ได้มอบหมายให้ สำนักงานพัฒนาและบำรุงรักษาทางน้ำ ที่ 2 สนับสนุนเรือเจ้าท่า ผ.4 ในการดำเนินการจัดเก็บผักตบชวาและวัชพืชประมาณ 24,000 ตัน คาดใช้เวลาประมาณ 90 วัน พื้นที่ประมาณ 300 ไร่ ซึ่งภารกิจดังกล่าวได้รับความร่วมมือจากหน่วยงานในจังหวัดชัยนาท อาทิ ผู้ว่าราชการจังหวัดชัยนาท ผู้อำนวยการแขวงการทางจังหวัดชัยนาท การไฟฟ้าส่วนภูมิภาคจังหวัดชัยนาท นายกองค์การบริหารส่วนตำบลเขาท่าพระ สมาชิกสภาจังหวัดชัยนาท กำนัน ผู้ใหญ่บ้าน ในการอำนวยความสะดวกการเคลื่อนย้ายเครื่องจักรขนาดใหญ่ ด้านการจราจร ด้านระบบไฟฟ้า รวมถึงความร่วมมือร่วมใจของภาคประชาชนในการประชาสัมพันธ์ ให้กับชาวบ้านในชุมชนในการเคลื่อนย้ายเครื่องจักรของกรมเจ้าท่า เข้ามาปฏิบัติงานในพื้นที่ ทั้งนี้ หากดำเนินการแล้วเสร็จจะช่วยเพิ่มประสิทธิภาพ ในการระบายน้ำในช่วงฤดูน้ำหลากและกักเก็บน้ำในช่วงฤดูแล้ง เป็นแหล่งน้ำสำหรับใช้เพื่อการเกษตร อีกทั้งสามารถปลูกพืชผักสวนครัว เพิ่มรายได้ให้แก่ชุมชนและครอบครัวได้อีกด้วย
วันศุกร์ที่ 27 มกราคม 2566
27/01/2566
ปลัดฯ ณัฐพล ระดมขุนพลด้านยุทธศาสตร์ อก. เตรียมพร้อมของบปี 67
ปลัดฯ ณัฐพล ระดมขุนพลด้านยุทธศาสตร์ อก. เตรียมพร้อมของบปี 67
เมื่อวันที่ 25 มกราคม 2566 ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมการจัดทำคำของบประมาณรายจ่ายประจำปี 2567 ในภาพรวมของกระทรวงอุตสาหกรรม เพื่อเตรียมความพร้อมในการนำส่งข้อมูลสำหรับการจัดทำคำของบประมาณในภาพรวมของกระทรวงอุตสาหกรรม และนำเรียนขอความเห็นชอบต่อรัฐมนตรีว่าการกระทรวงอุตสาหกรรม เพื่อเสนอต่อสำนักงบประมาณพิจารณา ในลำดับต่อไป
โดยมี นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม นายภานุวัฒน์ ตริยางกูรศรี รองปลัดกระทรวงอุตสาหกรรม รักษาราชการแทนเลขาธิการคณะกรรมการอ้อยและน้ำตาลทราย นางวรวรรณ ชิตอรุณ ผู้อำนวยการสำนักงานเศรษฐกิจอุตสาหกรรม และคณะผู้บริหารกระทรวงอุตสาหกรรม เข้าร่วมการประชุม ณ ห้องประชุม อก.1 ชั้น 2 สำนักงานปลัดกระทรวงอุตสาหกรรม
วันศุกร์ที่ 27 มกราคม 2566
ปลัด พม. เปิดงานวันคนพิการสากลจังหวัดขอนแก่น 2565 ภายใต้แนวคิด “การปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม”
ปลัด พม. เปิดงานวันคนพิการสากลจังหวัดขอนแก่น 2565 ภายใต้แนวคิด “การปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม”
วันนี้ (27 ม.ค. 66) เวลา 10.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดงานวันคนพิการสากลจังหวัดขอนแก่น ประจำปี 2565 ภายใต้แนวคิด “การปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม” (Transformative solutions for inclusive development : the role of innovation in fuelling an accessible and equitable world) พร้อมมอบโล่ประกาศเกียรติคุณแก่องค์กร หน่วยงานที่สนับสนุนงานด้านคนพิการ และคนพิการ โดยมีผู้บริหาร พร้อมด้วยหัวหน้าหน่วยงานสังกัดกระทรวง พม. ผู้แทนภาคีเครือข่ายคนพิการ อาสาสมัคร คนพิการ และครอบครัวคนพิการในพื้นที่จังหวัดขอนแก่น รวมจำนวน 800 คน เข้าร่วมงาน ณ ห้องขอนแก่นฮอลล์ เซ็นทรัลพลาซ่าขอนแก่น จังหวัดขอนแก่น
นายอนุกูล กล่าวว่า องค์การสหประชาชาติได้ประกาศให้วันที่ 3 ธันวาคม ของทุกปีเป็นวันคนพิการสากล เพื่อเป็นการระลึกถึงวันที่สมัชชาใหญ่แห่งองค์การสหประชาชาติรับรองแผนปฏิบัติการโลกว่าด้วยเรื่องคนพิการ และเชิญชวนให้ประเทศสมาชิก ร่วมกันจัดกิจกรรมต่างๆ เพื่อให้คนพิการได้มีส่วนร่วมในกิจกรรมทางสังคม และมีโอกาสได้แสดงศักยภาพให้สังคมประจักษ์อันก่อให้เกิดเจตคติเชิงสร้างสรรค์ต่อคนพิการและความพิการ นำไปสู่การให้ความยอมรับคนพิการในฐานะที่เป็นทรัพยากรที่มีคุณค่าของสังคม ทั้งนี้ ปี 2565 องค์กรสหประชาชาติได้กำหนดประเด็นหลัก คือ “การปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม” โดยมุ่งหวังให้คนพิการสามารถเข้าถึงได้อย่างเท่าเทียม โดยการนำนวัตกรรมและเทคโนโลยีเข้ามาเป็นกลไกสำคัญในการสร้างการเปลี่ยนแปลงทางสังคม
นายอนุกูล กล่าวเพิ่มเติมว่า รัฐบาลได้มอบหมายให้กระทรวง พม. ขับเคลื่อนนโยบายการยกระดับและพัฒนาคุณภาพชีวิตคนพิการ เพื่อให้ได้รับสิทธิสวัสดิการและความช่วยเหลือได้อย่างครอบคลุมและทั่วถึง ซึ่งปัจจุบัน จังหวัดขอนแก่นมีคนพิการที่ได้รับการออกบัตรประจำตัว จำนวน 65,824 คน วันนี้ กระทรวง พม. โดยสำนักงานพัฒนาสังคมและความมั่นคงของมนุษย์จังหวัดขอนแก่น ได้บูรณาการความร่วมมือกับภาคีเครือข่ายทุกภาคส่วนด้านคนพิการของจังหวัดขอนแก่น จัดงานวันคนพิการสากล ประจำปี 2565 ภายใต้แนวคิด “การปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม” เพื่อส่งเสริมความเข้าใจของสังคมเกี่ยวกับคนพิการและให้โอกาสคนพิการได้มีส่วนร่วมในทุกกิจกรรมของสังคมอย่างสร้างสรรค์ เป็นธรรม และเสมอภาค โดยมีการจัดกิจกรรมสำคัญ ประกอบด้วย การอ่านสาส์นวันคนพิการสากล ประจำปี 2565 และพิธีมอบโล่ประกาศเกียรติคุณให้แก่คนพิการและหน่วยงาน องค์กรที่สนับสนุนด้านคนพิการ ทั้งนี้ ขอแสดงความยินดีกับคนพิการ หน่วยงานองค์กรที่ได้รับรางวัลการสนับสนุนงานด้านคนพิการ ประจำปี 2565 และขอให้มีกำลังกายและกำลังใจที่เข้มแข็งในประกอบภารกิจต่างๆ ให้เป็นประโยชน์ต่อสังคมและประเทศชาติต่อไป
#ช่วย24ชั่วโมง
#พม24ชม
#ข่าวพม
วันศุกร์ที่ 27 มกราคม 2566
27/01/2566
รองนายกฯ พล.อ.ประวิตรฯ  หารือประมงพื้นบ้านถึงแนวทางการทำประมง ย้ำคุมเข้มบังคับใช้กฎหมายประมงในกรอบสากล
มุ่งรักษาผลประโยชน์แห่งชาติทางทะเลที่ยั่งยืนร่วมกัน
วันนี้ (27 มกราคม 2566) เวลา 10.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายประมงแห่งชาติ ณ มูลนิธิป่ารอยต่อฯ ผ่านระบบ VTC เพื่อกำหนดแนวทางการทำประมงพื้นบ้านและการนำเรือประมงออกนอกระบบ
โดยที่ประชุมรับทราบ ความเห็นของคณะกรรมาธิการยุโรป ( DG-MARE) ถึงความพยายามของไทย ต่อพัฒนาการติดตาม เฝ้าระวังและควบคุมการทำประมงภาพรวม โดยขอให้เพิ่มการตรวจสอบดำเนินคดีอย่างเต็มประสิทธิภาพตามขั้นตอนกฎหมายกับเรือที่มีข้อมูลจากศูนย์ FMC เรือเข้าออกท่าที่ผิดกฎหมาย เพื่อป้องกันมิให้ผลิตภัณฑ์สัตว์น้ำผิดกฎหมาย เข้าสู่ห่วงโซ่อาหารหรือส่งออกต่างประเทศ และรับทราบการขยายเวลายกเว้นบังคับใช้กฎหมาย MMPA ของสหรัฐฯ ออกไปอีก 1 ปี จนถึง 31 ธันวาคม 2566 พร้อมทั้งรับทราบความก้าวหน้า นโยบายและแผนบริหารจัดการประมง และแผนปฏิบัติการแก้ปัญหาการทำประมงผิดกฎหมายในทะเลสาบสงขลา ปี 2566 – 2570 รวมท้ังผลการประเมินประเทศไทย ต่อสถานการณ์การขจัดแรงงานเด็กในรูปแบบเลวร้ายที่สุดของสหรัฐฯ ปี 2564 โดยเสนอให้ความสำคัญกับ การควบคุมบังคับใช้อายุขั้นต่ำของการจ้างแรงงานให้ครอบคลุมการจ้างแรงงานนอกระบบ การกำหนดอาชีพและกิจกรรมเสี่ยงที่อันตรายต่อเด็กให้ครอบคลุมมากขึ้น และการเพิ่มจำนวนและประสิทธิภาพผู้ตรวจแรงงานนอกระบบในพื้นที่ห่างไกล
ต่อจากนั้นได้ร่วมพิจารณา แนวทางการออกใบอนุญาตทำประมงพื้นบ้าน ที่ให้ความสำคัญกับ เกณฑ์การออกใบอนุญาต พื้นที่ทำการประมง กลุ่มสัตว์น้ำ เครื่องมือประมง และขาดเรือประมง โดย พล.อ.ประวิตร’ ได้มอบให้ พล.อ.สุรเชษฐ์ หักพาล รอง ผบ.ตร​. ไปหารือกับประมงพื้นบ้าน เพื่อความรอบคอบก่อน พร้อมกันนี้ ได้พิจารณาและเห็นชอบโครงการนำเรือประมงออกนอกระบบ สำหรับกลุ่มเรือที่ประสงค์จะออกนอกระบบเพิ่มเติม จำนวน 1,007 ลำ วงเงินช่วยเหลือเยียวยา 1,806.3349 ล้านบาท และเรือประมงออกนอกระบบในพื้นที่ จชต.เป็นกรณีเร่งด่วน โดยมีกลุ่มเรือที่ประเมินสภาพแล้ว 96 ลำ วงเงิน163.3634 ล้านบาท
รองนายกรัฐมนตรีได้เน้นย้ำว่า กรมประมงต้องเข้มแข็งบังคับใช้กฎหมายที่เกี่ยวข้องอย่างจริงจังมากขึ้น และจำเป็นต้องโปร่งใส ไม่มีทุจริตเอื้อประโยชน์กับกลุ่มใดทั้งสิ้น โดยให้นำข้อเสนอขององค์กรระหว่างประเทศไปปรับแก้ไขให้มีผลเป็นรูปธรรม เป็นที่ยอมรับของสากล และขอให้กรมประมงและหน่วยงานที่เกี่ยวข้อง ร่วมขับเคลื่อนนโยบายประมง ที่ยืนบนหลักกฎหมาย โดยคำนึงความอยู่รอดของชาวประมงพื้นบ้านและผลประโยชน์ของทรัพยากรทางทะเลที่ยั่งยืนร่วมกันเป็นสำคัญ
วันศุกร์ที่ 27 มกราคม 2566
ปลัดดีอีเอส มอบเกียรติบัตรประกาศยกย่ององค์กรคุณธรรมประจำปีงบประมาณ พ.ศ.2565
ปลัดดีอีเอส มอบเกียรติบัตรประกาศยกย่ององค์กรคุณธรรมประจำปีงบประมาณ พ.ศ.2565
วันนี้ (27 มกราคม 66) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม เป็นประธานในพิธีมอบเกียรติบัตรประกาศยกย่ององค์กร ประจำปีงบประมาณ พ.ศ. 2565 เพื่อเป็นขวัญกำลังใจให้กับหน่วยงานที่เข้าร่วมการประเมินองค์กรคุณธรรม และเป็นแรงจูงใจให้กับหน่วยงานอื่นๆ ในการส่งเสริมคุณธรรมอย่างเป็นรูปธรรม โดยมีหน่วยงานในสังกัดกระทรวงดิจิทัลเพื่อเศรษฐกิจและสังคม ได้รับเกียรติบัตรยกย่อง จำนวน 5 หน่วยงาน ดังนี้
- ระดับคุณธรรมต้นแบบ ได้แก่
1. สำนักงานส่งเสริมเศรษฐกิจดิจิทัล
2. บริษัท โทรคมนาคมแห่งชาติ จำกัด (มหาชน)
- ระดับองค์กรคุณธรรม ได้แก่
1. สำนักงานปลัดกระทรวงดิจิทัลเพื่อเศรษฐกิจและสังคม
2. สำนักงานสถิติแห่งชาติ
3. บริษัท ไปรษณีย์ไทย จำกัด
รวมทั้ง มอบนโยบายในการก้าวสู่องค์กรคุณธรรมในระดับต่าง ๆ สอดรับกับแผนแม่บทส่งเสริมคุณธรรมแห่งชาติและแผนปฏิบัติการส่งเสริมคุณธรรมแห่งชาติ ระยะ 5 ปี (พ.ศ. 2566 - 2570) พร้อมเน้นย้ำการมีธรรมาภิบาลในการไม่รับของขวัญ ของกำนัล หรือประโยชน์อื่นใด
จากการปฏิบัติหน้าที่ (No Gift Policy) เพื่อเสริมสร้างวัฒนธรรมองค์กรและค่านิยมที่มีความคุณธรรม จริยธรรม ความซื่อสัตย์ สุจริต โปร่งใส ตรวจสอบได้ ณ ห้องประชุม 803 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
__________________
วันศุกร์ที่ 27 มกราคม 2566
ในหลวง โปรดเกล้าฯ เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏพิบูลสงคราม ประจำปี 2565
ในหลวง โปรดเกล้าฯ เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏพิบูลสงคราม ประจำปี 2565
วันที่ 24 ธันวาคม 2565 พระบาทสมเด็จพระเจ้าอยู่หัว ทรงพระกรุณาโปรดเกล้าฯ ให้ พล.อ.สุรยุทธ์ จุลานนท์ ประธานองคมนตรี เป็นผู้แทนพระองค์ พระราชทานปริญญาบัตรแก่บัณฑิตผู้สำเร็จการศึกษาจากมหาวิทยาลัยราชภัฏเขตภาคเหนือ มหาวิทยาลัยราชภัฏพิบูลสงคราม ประจำปี 2565 ณ หอประชุมทีปังกรรัศมีโชติ มหาวิทยาลัยราชภัฏเชียงใหม่ ศูนย์แม่ริม อ.แม่ริม จ.เชียงใหม่ เวลา 10.00 น. มีผู้เข้ารับพระราชทานปริญญาบัตร ระดับปริญญาตรี จำนวน 1,220 คน เวลา 14.00 น. มีผู้เข้ารับพระราชทานปริญญาบัตร ระดับปริญญาตรี จำนวน 1,053 คน ระดับปริญญาโท และระดับปริญญาเอก 27 คน รวมทั้งสิ้น 2,300 คน ในการนี้ ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วย ศาสตราจารย์ ดร.นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม และผู้บริหารกระทรวงการอุดมศึกษาฯ เฝ้ารับเสด็จด้วย
วันศุกร์ที่ 27 มกราคม 2566
รฟม. ลงพื้นที่ตรวจการดำเนินงานลดผลกระทบด้านสิ่งแวดล้อมในเขตพื้นที่ก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง
.....
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมโดยกองสิ่งแวดล้อม ฝ่ายพัฒนาโครงการรถไฟฟ้า ลงพื้นที่ตรวจสอบและติดตามการดำเนินงานลดผลกระทบด้านสิ่งแวดล้อมในเขตพื้นที่ก่อสร้าง โครงการรถไฟฟ้าสายสีเหลือง ช่วงลาดพร้าว - สำโรง ตลอดแนวเส้นทางก่อสร้างโครงการ ตั้งแต่สถานีลาดพร้าว บนถนนลาดพร้าว ไปจนถึงสถานีสำโรง บนถนนเทพารักษ์ โดยได้ตรวจสอบการปฏิบัติตามมาตรการการป้องกันและลดผลกระทบสิ่งแวดล้อม เพื่อลดผลกระทบทางด้านฝุ่นละออง PM 2.5 เช่น การปิดคลุมกองดิน กองทราย เศษวัสดุก่อสร้างต่าง ๆ ระหว่างรอการใช้งาน การติดตั้งสเปรย์ละอองน้ำ เป็นต้น ตรวจสอบการติดตั้งรั้วทึบล้อมรอบพื้นที่ก่อสร้าง เพื่อเป็นการกำหนดเขตการก่อสร้างให้ชัดเจน และการจัดทำทางเดินเท้าชั่วคราวกรณีที่มีกิจกรรมก่อสร้างรบกวนการสัญจรของประชาชนบนทางเดินเท้าเดิม รวมไปถึงตรวจสอบการติดตั้งแผ่นดูดซับเสียงบริเวณสถานีสำโรง และได้เน้นย้ำผู้รับสัมปทาน ให้ทำความสะอาดพื้นที่ก่อสร้างและถนนสาธารณะโดยรอบโครงการ อีกทั้งกำชับให้เจ้าหน้าที่ทุกคนปฏิบัติตามมาตรฐานการลดผลกระทบด้านสิ่งแวดล้อมอย่างเคร่งครัด
นอกจากนี้ ยังได้เน้นย้ำให้เจ้าหน้าที่ปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 ตามข้อกำหนดของกระทรวงสาธารณสุข สามารถสอบถามข้อมูลโครงการ ได้ที่เว็บไซต์ www.mrta-yellowline.com เฟซบุ๊กแฟนเพจโครงการรถไฟฟ้าสายสีเหลืองฯ และไลน์ : @mrtyellowline หรือติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันศุกร์ที่ 27 มกราคม 2566
รมว.พม. ตอบกระทู้ ย้ำมุ่งแก้ปัญหาความรุนแรงทุกมิติ พร้อมหนุนศูนย์ช่วยเหลือสังคมตำบลเป็นที่พึ่งทุกครอบครัว
รมว.พม. ตอบกระทู้ ย้ำมุ่งแก้ปัญหาความรุนแรงทุกมิติ พร้อมหนุนศูนย์ช่วยเหลือสังคมตำบลเป็นที่พึ่งทุกครอบครัว
เมื่อวันที่ 26 มกราคม 2566 ที่รัฐสภา นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้ตอบกระทู้ถามทั่วไปของนายณัฐวุฒิ บัวประทุม สมาชิกสภาผู้แทนราษฎร (ส.ส.) แบบบัญชีรายชื่อ เรื่องการแก้ปัญหาความรุนแรงในครอบครัวและความคืบหน้าในการแก้ไขกฎหมายเกี่ยวกับการส่งเสริมการพัฒนาและคุ้มครองสถาบันครอบครัว ว่า กระทรวง พม. ตระหนักถึงผู้กระทำความรุนแรงในครอบครัวที่มีจำนวนมากขึ้น เนื่องจากมีสาเหตุหนึ่งคือ ช่วงการแพร่ระบาดของโควิด-19 หลายคนถูกกักตัวอยู่ที่บ้านจนทำให้เกิดความอึดอัดและมีความเครียดจากหลายสาเหตุ ทั้งนี้ กระทรวง พม. ได้เพิ่มพนักงานเจ้าหน้าที่ที่ขาดแคลนและอบรมให้ความรู้ จำนวน 1,194 คน และให้หัวหน้าทีม พม. One Home ระดับจังหวัด ตั้งเป็นพนักงานเจ้าหน้าที่เพิ่มอีก 56 คน รวมทั้งได้รับความร่วมมือจากเครือข่ายป้องกันและแก้ไขความรุนแรงเข้ามาเป็นพนักงานเจ้าหน้าที่อีก 175 คน และอบรมเพิ่มประสิทธิภาพของเจ้าหน้าที่สหวิชาชีพเข้าไปแก้ไขปัญหาความรุนแรงในครอบครัว
นอกจากนี้ กระทรวงพม. ได้ลงนามบันทึกข้อตกลงความร่วมมือการดำเนินงานป้องกันและแก้ไขปัญหาความรุนแรงต่อเด็ก สตรี และบุคคลในครอบครัว ร่วมกับอีก 27 หน่วยงาน และ 11 องค์กรภาคประชาชน อีกทั้งยังได้ดำเนินการปฎิบัติจริง เป็นโมเดลในการแก้ไขปัญหาดังกล่าว ตั้งแต่การแจ้งเหตุ ระงับเหตุ การคุ้มครองเยียวยาและการดำเนินคดี โดยได้เชิญตำรวจ อัยการจังหวัด เข้ามาร่วมทำงานกับเรา
นายจุติ กล่าวเพิ่มเติมว่า กระทรวง พม. มีศูนย์พัฒนาครอบครัวในชุมชน (ศพค.) ทั่วประเทศ ซึ่งได้ปรับให้เป็นศูนย์ช่วยเหลือสังคมตำบล โดยก่อนหน้านี้ มีจำนวน 878 แห่ง โดยได้ร่วมกับทุกศูนย์ฯ ให้ทำงานเรื่องครอบครัวในทุกมิติ ซึ่งปัจจุบัน เรามี ศพค. ศูนย์ช่วยเหลือสังคมตำบลจำนวนหลายพันแห่ง โดยมีองค์ประกอบของอาสาสมัครต่างๆ ทั้งอาสาสมัครพัฒนาสังคมและความมั่นคงของมนุษย์ (อพม.) อาสาสมัครสาธารณสุข (อสม.) องค์กรภาคีเครือข่ายภาคประชาชน ครู ข้าราชการเกษียณ ชมรมผู้สูงอายุและสตรีแม่บ้าน เป็นต้น นอกจากนี้ ยังได้อบรมการให้ความช่วยเหลือเด็กนักเรียนที่มีปัญหา มีความเครียด โดยจะมีข้อตกลงการทำงานร่วมกันระหว่างกระทรวง พม. กระทรวงศึกษาธิการ และกระทรวงสาธารณสุข โดยเราจะทำโรงเรียนให้คำแนะนำปรึกษากับผู้ปกครอง หรือพ่อแม่ ในการรับฟังเด็ก โดยอบรมครูแนะแนวให้เปลี่ยนจากครูเป็นโค้ชชีวิตที่เพิ่มทักษะในการดูแลเด็กนักเรียนและลดเงื่อนไขความรุนแรงในครอบครัว
นอกจากนี้ อีกหนึ่งสาเหตุของความรุนแรงในครอบครัว คือ ปัญหาหนี้ครัวเรือน ซึ่งรัฐบาลได้มุ่งมั่นในการแก้ไขปัญหาดังกล่าว ได้แก่ การประนอมหนี้ครัวเรือน ลดเงินต้น ลดดอกเบี้ย การไกลเกลี่ยหนี้ เป็นต้น อีกทั้งมีการบูรณาการร่วมกันระหว่างบ้าน วัด โรงเรียน การปรับวิธีการดูแลคุ้มครองเด็ก และมีเครือข่ายต่อต้านการบูลลี่ที่โรงเรียนและบ้าน
#ช่วย24ชั่วโมง
#พม24ชม
#ข่าวพม
วันศุกร์ที่ 27 มกราคม 2566
27/01/2566
รมว. คลังเปิดงานมหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน จังหวัดสงขลา
รมว.คลัง และประธานกรรมการ ธ.ก.ส. พร้อมผู้จัดการ ธ.ก.ส. ร่วมเปิดงานมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน” ครั้งที่ 5 จังหวัดสงขลา และเยี่ยมชมบูธสถาบันการเงินของรัฐที่ให้คำปรึกษาลูกค้าภายในงาน
นายอาคม เติมพิทยาไพสิฐ รัฐมนตรีว่าการกระทรวงการคลังและประธานกรรมการธนาคารเพื่อการเกษตรและสหกรณ์การเกษตร (ธ.ก.ส.) พร้อมด้วยนายธนารัตน์ งามวลัยรัตน์ ผู้จัดการ ธ.ก.ส. และนายพงษ์พันธ์ จงรักษ์ รองผู้จัดการ ธ.ก.ส. ร่วมเปิดงานมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน” ครั้งที่ 5 จังหวัดสงขลา และเยี่ยมชมบูธสถาบันการเงินของรัฐที่ให้คำปรึกษาลูกค้าภายในงาน ทั้งนี้ ในส่วนของการดำเนินงานช่วยเหลือและแก้ไขปัญหาภาระหนี้สินของเกษตรกรลูกค้า ธ.ก.ส. ได้มอบหมายให้พนักงานลงพื้นที่พบเกษตรกรเป็นรายบุคคล เพื่อให้คำปรึกษาทางการเงินและวางแนวทางในการการบริหารจัดการหนี้ รวมถึงจัดทำมาตรการต่าง ๆ ที่จะเข้าไปดูแลด้านภาระหนี้สินของเกษตรกรลูกค้า ประกอบไปด้วย การปรับปรุงโครงสร้างหนี้ การเสริมสภาพคล่องผ่านโครงการชำระดีมีคืน การแบ่งเบาภาระหนี้ผ่านมาตรการตัดชำระหนี้ตามสัดส่วน มาตรการจ่ายน้อย ผ่อนคลายได้ลดดอกเบี้ย และมาตรการทางด่วนลดหนี้ การแก้ไขปัญหาหนี้อย่างยั่งยืนผ่านโมเดลการจัดการ-ออกแบบ เชิงพื้นที่ D&MBA (Design and Manage by Area) ควบคู่กับการเติมความรู้ ด้านการเงินและการลงทุน การปรับเปลี่ยนการผลิตไปปลูกพืชที่มีมูลค่าสูง และการลดต้นทุนการผลิตโดยใช้เทคโนโลยีและนวัตกรรม นอกจากนี้ ยังพร้อมเติมทุนเพื่อเสริมสภาพคล่องในการใช้จ่ายผ่านสินเชื่ออัตราดอกเบี้ยผ่อนปรน รวมถึงการเสริมสร้างภูมิคุ้มกันผ่านผลิตภัณฑ์เงินฝากและสลากดิจิทัล ธ.ก.ส.
พิเศษ ! ลูกค้าที่ชำระหนี้หรือลงทะเบียนผ่านแอปพลิเคชัน A-Mobile Plus หรือลงทะเบียนเพิ่มเพื่อน Line Official Account @BAACFAMILY และ A-Reward พร้อมฝากสลากดิจิทัล ธ.ก.ส. ครบ 1,000 ขึ้นไป รับของที่ระลึกสุดพิเศษจาก ธ.ก.ส. พบกับแคมเปญพิเศษ “WoW WoW WoW” รับบริการให้คำปรึกษาสินเชื่อ พร้อมรับส่วนลดพิเศษค่าธรรมเนียมและของที่ระลึกถึง 4 ต่อ ไม่ว่าจะเป็นส่วนลดค่าธรรมเนียมการออกบัตร ATM ส่วนลดค่าธรรมเนียมการประเมินที่ดินและส่วนลดค่าธรรมเนียมวิเคราะห์โครงการ
โอกาสนี้ ขอเชิญชวนผู้ที่มีปัญหาภาระหนี้สิน ผู้ประกอบการและประชาชนทั่วไปเข้าร่วมงานมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน” ครั้งที่ 5 ตั้งแต่วันนี้จนถึงวันที่ 29 มกราคม 2566 ณ ศูนย์ประชุมนานาชาติฉลองสิริราชสมบัติครบ 60 ปี มหาวิทยาลัยสงขลานครินทร์ อำเภอหาดใหญ่ จังหวัดสงขลา
วันศุกร์ที่ 27 มกราคม 2566
27/01/2566
รัฐบาลอนุมัติ 7,500 ล้านบาท บรรเทาค่าไฟฟ้าช่วยประชาชน 4 เดือน
วันพุธที่ 25 มกราคม 2566
ต่อจากนี้ไป ขอเชิญรับฟังไทยคู่ฟ้า
รัฐบาลบรรเทาภาระค่าสาธารณูปโภคแก่ประชาชนอย่างต่อเนื่อง
โดยเห็นชอบมาตรการช่วยเหลือค่าไฟฟ้าเพื่อบรรเทาผลกระทบต่อประชาชนจากสถานการณ์ราคาพลัง
งานที่ยังคงสูงอยู่ กรอบวงเงิน 7,500 ล้านบาท สำหรับบ้านที่อยู่อาศัยที่ใช้ไฟฟ้าไม่เกิน 300 หน่วย/เดือน
แบ่งเป็น ผู้ใช้ไฟฟ้า ไม่เกิน 150 หน่วย/เดือน ได้ส่วนลดค่าไฟฟ้า 92.04 สตางค์/หน่วย โดยมีผลต่างค่า Ft
เรียกเก็บและส่วนลด 1.39 สตางค์/หน่วย ผู้ใช้ไฟฟ้า 151 – 300 หน่วย/เดือน ได้ส่วนลดค่าไฟฟ้า 67.04
สตางค์/หน่วย โดยมีผลต่างค่า Ft เรียกเก็บและส่วนลด 26.39 สตางค์/หน่วย เป็นเวลา 4 เดือน
ตั้งแต่ค่าไฟฟ้าประจำเดือน ม.ค. – เม.ย.2566 คาดว่าจะมีผู้ได้รับประโยชน์รวมกว่า 19.66 ล้านราย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 27 มกราคม 2566
รมว.อว. และเอกอัครราชทูตสหราชอาณาจักรประจำประเทศไทย ร่วมหารือเพื่อส่งเสริมความร่วมมือด้านอุดมศึกษา ทุนการศึกษาและการวิจัย
รมว.อว. และเอกอัครราชทูตสหราชอาณาจักรประจำประเทศไทย ร่วมหารือเพื่อส่งเสริมความร่วมมือด้านอุดมศึกษา ทุนการศึกษาและการวิจัย
เมื่อวันที่ 4 มกราคม 2566ศ.(พิเศษ) ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัย และนวัตกรรม พร้อมด้วยศ.ดร.นพ.สิริฤกษ์ ทรงศิวิไลปลัดกระทรวงการอุดมศึกษา วิทยาศาสตร์ วิจัยและนวัตกรรมรศ.ดร.พาสิทธิ์ หล่อธีรพงศ์รองปลัดกระทรวงการอุดมศึกษา วิทยาศาสตร์ วิจัยและนวัตกรรม และผู้บริหารจากสำนักงานพัฒนาวิทยาศาสตร์และเทคโนโลยีแห่งชาติ สำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ และสำนักงานคณะกรรมการส่งเสริมวิทยาศาสตร์ วิจัยและนวัตกรรม ได้ร่วมหารือกับนายมาร์ก กุดดิง(Mr. Mark Gooding) เอกอัครราชทูตสหราชอาณาจักรประจำประเทศไทย และผู้แทนจาก British Council ประเทศไทย ณ ห้องพระจอมเกล้า ชั้น 4 อาคารพระจอมเกล้า สป.อว.
ในโอกาสนี้ ทั้งสองฝ่ายได้หารือเกี่ยวกับความร่วมมือด้านอุดมศึกษา ทุนการศึกษาและการวิจัย และการเสริมสร้างหุ้นส่วนความร่วมมือระดับสถาบันระหว่างไทยและสหราชอาณาจักร เช่น Transnational Education หรือการศึกษาข้ามพรมแดน ซึ่งสนับสนุนการพัฒนาหลักสูตรร่วมระหว่างมหาวิทยาลัยจากทั้งสองประเทศ เพื่อเปิดโอกาสให้นักศึกษาทั้งในประเทศไทยและประเทศใกล้เคียงได้มีโอกาสศึกษาในมหาวิทยาลัยในประเทศไทยโดยได้รับคุณวุฒิทางการศึกษาจากสหราชอาณาจักร โครงการ Thai-UK World-class University Consortium ซึ่งสนับสนุนการพลิกโฉมมหาวิทยาลัยเพื่อก้าวสู่การเป็นมหาวิทยาลัยระดับโลกและพัฒนาการศึกษาระดับอุดมศึกษาที่ได้รับการยอมรับในระดับสากล ผ่านการแลกเปลี่ยนความรู้ เพิ่มคุณภาพการสอน การเรียนรู้ และการวิจัยขั้นสูงระหว่างมหาวิทยาลัยไทยและสหราชอาณาจักร โดยความร่วมมือข้างต้นสอดคล้องกับที่กระทรวง อว. มุ่งยกระดับความร่วมมือระหว่างไทยและสหราชอาณาจักรให้เป็นหุ้นส่วนความร่วมมือระดับสถาบันอย่างเป็นระบบ
นอกจากนี้ ทั้งสองฝ่ายยังได้หารือร่วมกันด้านการพัฒนาทรัพยากรมนุษย์ของประเทศในการแลกเปลี่ยน การศึกษาต่อระดับบัณฑิตศึกษา ทุนการศึกษา และการทำวิจัยร่วม โดยปัจจุบันฝ่ายสหราชอาณาจักรกำลังจะดำเนินโครงการ International Science Partnership Fund (ISPF) ซึ่งเป็นทุนสนับสนุนโครงการใหม่ที่จะมาแทน Newton Fund ผ่านการให้ทุนแก่นักวิจัยไทยและสหราชอาณาจักรเพื่อทำวิจัย การพัฒนาศักยภาพบุคลากรและสถาบัน และการแลกเปลี่ยน โดยฝ่ายสหราชอาณาจักรเน้นย้ำว่าไทยเป็นประเทศคู่ความร่วมมือที่สำคัญลำดับแรกๆ
วันศุกร์ที่ 27 มกราคม 2566
27/01/2566
รัฐมนตรีฯ สุริยะ ให้เอกอัครราชทูตวิสามัญผู้มีอำนาจเต็มแห่งสาธารณรัฐอิตาลีประจำประเทศไทย เข้าเยี่ยมคารวะ
รัฐมนตรีฯ สุริยะ ให้เอกอัครราชทูตวิสามัญผู้มีอำนาจเต็มแห่งสาธารณรัฐอิตาลีประจำประเทศไทย เข้าเยี่ยมคารวะ
เมื่อวันที่ 26 มกราคม 2566 นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายเปาโล ดีโอนีซี (H.E. Mr. Paolo DIONISI) เอกอัครราชทูตวิสามัญผู้มีอำนาจเต็มแห่งสาธารณรัฐอิตาลีประจำประเทศไทย เข้าเยี่ยมคารวะเนื่องในโอกาสเข้ารับตำแหน่งใหม่ รวมทั้งหารือความร่วมมือด้านอุตสาหกรรมไทย-อิตาลี ซึ่งในปี พ.ศ. 2566 ความสัมพันธ์ทางการทูตระหว่างไทยและอิตาลีจะครบรอบ 155 ปี โดยทั้งสองฝ่ายได้หารือในประเด็นความร่วมมือในด้านต่าง ๆ เพื่อการพัฒนาอุตสาหกรรมร่วมกัน ทั้งนี้ ไทยและอิตาลีต่างให้ความสำคัญกับการพัฒนาอุตสาหกรรมอย่างยั่งยืน สอดคล้องกับนโยบาย BCG ของประเทศไทย ด้านนายเปาโล ดิโอนีซี เห็นว่าประเทศไทยเป็นประเทศที่มีศักยภาพด้านอุตสาหกรรมอีกมากและมีแนวโน้มความเติบโตทางด้านเศรษฐกิจที่จะดึงดูดนักลงทุนจากอิตาลีได้ ขณะที่กระทรวงอุตสาหกรรม ก็มีความยินดีให้ความร่วมมือกับฝ่ายอิตาลีในการสร้างความร่วมมือเพื่อการพัฒนาอุตสาหกรรม ซึ่งจะทำให้ทั้งสองประเทศเกิดความสัมพันธ์ที่แน่นแฟ้นยิ่งขึ้นต่อไป โดยเฉพาะอย่างยิ่งในภาคอุตสาหกรรมที่ไทยและอิตาลีมีความสนใจร่วมกัน เช่น อุตสาหกรรมยานยนต์
โดยมีนายณัฐพล รังสิตพล ปลัดกระทรวงอุตสาหกรรม นายจักรพันธ์ เด่นดวงบริพันธ์ ผู้อำนวยการกองยุทธศาสตร์และแผนงานสำนักงานปลัดกระทรวงอุตสาหกรรม และนางสาวปรารถนา บุญฤทธิ์ ผู้อำนวยการกองเศรษฐกิจอุตสาหกรรมระหว่างประเทศ สำนักงานเศรษฐกิจอุตสาหกรรม เข้าร่วมด้วย ณ ห้องรับรอง 1 ชั้น 2 อาคารสำนักงานปลัดกระทรวงอุตสาหกรรม
วันศุกร์ที่ 27 มกราคม 2566
คณาจารย์อุดมศึกษาเฮ! ขอตำแหน่งทางวิชาการได้โดยไม่ต้องใช้ตำราหรืองานวิจัย แต่ให้ใช้ผลงานที่ทำเพื่อรับใช้ท้องถิ่น - สังคม
คณาจารย์อุดมศึกษาเฮ! ขอตำแหน่งทางวิชาการได้โดยไม่ต้องใช้ตำราหรืองานวิจัย แต่ให้ใช้ผลงานที่ทำเพื่อรับใช้ท้องถิ่น - สังคม
คณาจารย์อุดมศึกษาเฮ! ขอตำแหน่งทางวิชาการได้โดยไม่ต้องใช้ตำราหรืองานวิจัย แต่ให้ใช้ผลงานที่ทำเพื่อรับใช้ท้องถิ่น - สังคม กระทรวง อว.ชี้เป็นการพัฒนาคุณภาพวิชาการและนวัตกรรมของประเทศให้มีความหลากหลาย ตั้งอนุฯ 5 ด้านเดินหน้า เผย ก.พ.อ.เห็นชอบคู่มือการขอกำหนดตำแหน่งทางวิชาการเฉพาะด้านแล้ว
เมื่อวันที่ 6 ม.ค. ศ.(พิเศษ) ดร. เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า อว.ได้ให้ความสำคัญกับการสนับสนุนและส่งเสริมความก้าวหน้าทางวิชาการให้กับคณาจารย์ในสถาบันอุดมศึกษา โดยเพิ่มการเสนอขอกำหนดตำแหน่งทางวิชาการที่แตกต่างไปจากรูปแบบเดิม เพื่อรองรับคณาจารย์ที่มีความรู้ความเชี่ยวชาญด้านภาคปฏิบัติโดยไม่ใช้ตำราหรืองานวิจัย แต่ใช้ผลงานที่ทำเพื่อรับใช้ท้องถิ่นและสังคม ผลงานสร้างสรรค์ด้านสุนทรียะ ศิลปะ ผลงานการสอน ผลงานนวัตกรรม และผลงานในการนำหลักศาสนาและปรัชญามาชี้นำวิชาการหรือชีวิตในทางโลก ซึ่งขณะนี้ สำนักงานปลัดกระทรวง อว. ได้จัดทำคู่มือการขอกำหนดตำแหน่งทางวิชาการเฉพาะด้านและบัญชีรายชื่อผู้ทรงคุณวุฒิไว้แล้ว
ด้าน ศ.ดร.นพ. สิริฤกษ์ ทรงศิวิไล ปลัดกระทรวง อว. กล่าวว่า ขณะนี้ ได้มีการปรับปรุงหลักเกณฑ์และวิธีการพิจารณาแต่งตั้งบุคคลให้ดำรงตำแหน่งทางวิชาการ โดยกำหนดหลักเกณฑ์เพิ่มเติมให้คณาจารย์สามารถเสนอขอกำหนดตำแหน่งทางวิชาการเฉพาะด้านได้ 5 ด้าน โดยไม่ต้องเสนองานวิจัย ตำรา/หนังสือ ทั้งนี้ ขึ้นอยู่กับความรู้ความเชี่ยวชาญของตน เพื่อเป็นช่องทางในการพัฒนาคุณภาพวิชาการและนวัตกรรมของประเทศให้มีความหลากหลายและครอบคลุมผลงานที่คณาจารย์ได้นำความรู้ความเชี่ยวชาญในสาขาวิชาของตนมาใช้ในการแก้ไขปัญหาและพัฒนาประเทศ ชุมชน หรือสังคม โดยเน้นการนำไปใช้จริงที่สามารถประเมินผลลัพธ์และผลกระทบที่เกิดขึ้นได้ ซึ่งจะทำให้สถาบันอุดมศึกษาไทยเจริญก้าวหน้าไปพร้อมกับการพัฒนาประเทศ
ขณะที่ รศ.ดร.พาสิทธิ์ หล่อธีรพงศ์ รองปลัดกระทรวง อว. กล่าวเพิ่มเติมว่า หลักเกณฑ์ดังกล่าวได้มีการปรับปรุงให้มีความเหมาะสม มีความยืดหยุ่นและชัดเจนมากยิ่งขึ้น โดยกำหนดให้สามารถเสนอขอกำหนดตำแหน่งสูงขึ้นจากเดิมผู้ช่วยศาสตราจารย์(ผศ.) เกณฑ์ทั่วไป เป็น รองศาสตราจารย์(รศ.) เกณฑ์เฉพาะด้านได้ หรือ รองศาสตราจารย์(รศ.) เกณฑ์เฉพาะด้าน เป็น ศาสตราจารย์(ศ) เกณฑ์ทั่วไปได้ โดยไม่ต้องขอโดยวิธีพิเศษ เพื่อให้การขอกำหนดตำแหน่งทางวิชาการเฉพาะด้านเป็นไปตามเจตนารมณ์ดังกล่าวข้างต้น จึงได้มีการแต่งตั้งคณะอนุกรรมการเกี่ยวกับตำแหน่งทางวิชาการเฉพาะด้านทั้ง 5 ด้าน เพื่อปฏิบัติหน้าที่ตามที่ได้รับมอบหมาย
รศ.ดร.พาสิทธิ์ กล่าวต่อว่า ขณะนี้ คณะกรรมการข้าราชการพลเรือนในสถาบันอุดมศึกษา (ก.พ.อ.) ได้ให้ความเห็นชอบคู่มือการขอกำหนดตำแหน่งทางวิชาการเฉพาะด้านสำหรับด้านรับใช้ท้องถิ่นและสังคม ด้านสร้างสรรค์สุนทรียะ ศิลปะ ด้านการสอน และ ด้านศาสนาแล้ว นอกจากนี้ ก.พ.อ. ได้ให้ความเห็นชอบบัญชีรายชื่อผู้ทรงคุณวุฒิเพื่อแต่งตั้งเป็นคณะกรรมการพิจารณาตำแหน่งทางวิชาการ และบัญชีรายชื่อผู้ทรงคุณวุฒิเพื่อทำหน้าที่ประเมินผลงานทางวิชาการและจริยธรรมและจรรยาบรรณทางวิชาการ ด้านสร้างสรรค์สุนทรียะ ศิลปะ และด้านการสอนแล้ว
วันศุกร์ที่ 27 มกราคม 2566
เอกอัครราชทูตสาธารณรัฐอิตาลีประจําประเทศไทย เข้าเยี่ยมคารวะรัฐมนตรีว่าการกระทรวงวัฒนธรรม ในโอกาสเข้ารับหน้าที่
เอกอัครราชทูตสาธารณรัฐอิตาลีประจําประเทศไทย เข้าเยี่ยมคารวะรัฐมนตรีว่าการกระทรวงวัฒนธรรม ในโอกาสเข้ารับหน้าที่
เอกอัครราชทูตสาธารณรัฐอิตาลีประจําประเทศไทย เข้าเยี่ยมคารวะรัฐมนตรีว่าการกระทรวงวัฒนธรรม ในโอกาสเข้ารับหน้าที่
วันที่ 26 มกราคม 2566 นายเปาโล ดีโอนีซี (H.E. Mr. Paolo Dionisi)
เอกอัครราชทูตสาธารณรัฐอิตาลีประจำประเทศไทย เข้าเยี่ยมคารวะ
นายอิทธิพล คุณปลื้ม รัฐมนตรีว่าการกระทรวงวัฒนธรรม เนื่องในโอกาสเข้ารับหน้าที่ โดยมี นางยุถิกา อิศรางกูร ณ อยุธยา รองปลัดกระทรวงวัฒนธรรม
ผู้บริหารกระทรวงวัฒนธรรม และเจ้าหน้าที่ที่เกี่ยวข้องเข้าร่วม ณ ห้องรับรอง ชั้น 7 อาคารวัฒนธรรมวิศิษฏ์ กระทรวงวัฒนธรรม